קלימנט וורושילוב

קורות חייו

וורושילוב נולד בכפר וורחניה (Верхнее), ליד העיר יקטרינוסלב (דניפרופטרובסק) באימפריה הרוסית. עד גיל 12 היה רועה ולא למד קרוא וכתוב. בגיל 12 קורב על ידי מורה הכפר ולמד במשך שלוש שנים. הוא הצטרף למפלגה הקומוניסטית (שטרם נקראה בשם זה) ב־1903 ובשנת 1905 היה ציר בוועידה הבולשביקית בלונדון. בשובו לרוסיה נשלח לסיביר לחמש שנים. בעקבות המהפכה הקומוניסטית היה לחבר בממשלה הזמנית האוקראינית וכיהן כקומיסר לענייני פנים. במהלך קרבות ההגנה על העיר צאריצין במלחמת האזרחים, היה לידידו הקרוב של סטלין.
הוא היה ממייסדי המיליציה הסובייטית והיה מראשי המשטרה הסובייטית בפטרוגרד. במהלך מלחמת האזרחים ברוסיה היה בין מפקדי ארמיית הפרשים הראשונה.
וורושילוב התקדם בפוליטיקה הסובייטית ולאחר מותו של מיכאיל פרונזה ב־1925 הוא התמנה לקומיסר האחראי על הצבא והצי. הוא היה לחבר בפוליטבירו ב־1926 כמקורבו של סטלין ונשאר בו עד 1960. וורושילוב היה מעורב בטיהורים הגדולים של שנות השלושים, ומעמדו התחזק מאוד לאחר הוצאתו להורג של המרשל מיכאיל טוכאצ'בסקי. עם זאת, נטען שגם בעת הטיהורים בצבא "התאמץ לשמור על מעין שלמות ההמשך בין כוחות הצבא הנבוכים, וזכה עקב כך להערצה וליחס של כבוד מצד הקצינים והחיילים".
הוא התמנה למרשל ברית המועצות ב־1935. בחודשים הראשונים של 1939 היה וורושילוב בין המתנגדים לכריתת ברית עם צרפת ובריטניה נגד גרמניה הנאצית. עם זאת, באוגוסט 1939 הוא השתתף במשלחת הסובייטית לשיחות עם צרפת ובריטניה, במה שנתפרש שרצינות שייחסה ברית המועצות לשיחות. בספטמבר 1939 הוא פיקד אישית על השתלטות ברית המועצות על מזרח פולין.
וורושילוב פיקד על כוחות הסובייטים במלחמת החורף נגד פינלנד מנובמבר 1939 ועד ינואר 1940. ישנם היסטוריונים המאשימים את חוסר ניסיונו ופיקודו הכושל כגורמים לאבדות הכבדות בצד הסובייטי. בפברואר 1940 החלו לצאת ידיעות שסר חינו בעיני סטלין והוא יודח בקרוב. השמועות לא התאמתו, אולם במאי 1940 הוא קודם לתפקיד סגן ראש הקומיסרים, והוחלף בתפקיד שר הצבא על ידי סמיון טימושנקו, גיבור המלחמה בפינלנד.
לאחר פלישת הנאצים לברית המועצות פיקד וורושילוב על הכוחות בחזית הצפון מערבית וגילה אומץ לב רב (מסופר עליו כי הנהיג אישית מתקפה כנגד שריון גרמני בעודו חמוש באקדח בלבד). צבאו של וורישלוב עצר את הצבא הגרמני לפני לנינגרד. היו ששבחו את תפקודו, בעוד אחרים בקרו אותו על שלא הצליח למנוע את המצור על לנינגרד. לקראת סוף 1941 הוחלף וורושילוב על ידי זוקוב ונשלח להקים את צבא הוולגה. בהמשך מונה לפקד על כוחות הצבא על הגבול עם יפן. הוא שב לחזית הצפונית בסוף ינואר 1942. בסוף 1943 השתתף בועידת טהראן.
אחרי המלחמה הוא פיקח על הקמת המשטר הקומוניסטי בהונגריה עד 1947.
ב־1952 התמנה וורושילוב לנשיאות הסובייט העליון. מותו של סטלין שנה לאחר מכן הביא לשינויים משמעותיים במנהיגות הפוליטית הסובייטית, וורושילוב היה ליו"ר הנשיאות (נשיא ברית המועצות) כשניקיטה חרושצ'וב הוא מזכ"ל המפלגה ומלנקוב ראש הממשלה. שלושתם הביאו למעצרו של לברנטי בריה ב־1953 ולהוצאתו להורג.
עם התנערותו של חרושצ'וב מסטלין ב־1956, הצטרף וורושילוב לקבוצה האנטי-מפלגתית השמרנית ביחד עם לזר קגנוביץ' וויאצ'סלב מולוטוב. הם ניסו להדיח את חרושצ'וב ביוני 1957, אך כשלו, וורושילוב עבר לצדו של חרושצ'וב.
ב־1960 הודח בהדרגה וורושילוב מכל תפקידיו, ואף הודח מהוועד המרכזי של המפלגה, תחת הכיסוי של התפטרות בגלל בריאות רופפת. ברז'נייב החזיר את וורושילוב לפוליטיקה, אך בתפקידים סמליים בלבד. הוא נבחר שוב לוועד המרכזי של המפלגה ב־1966 והוענקה לו מדליה נוספת של "גיבור ברית המועצות" ב־1968. שנה לאחר מכן הוא נפטר במוסקבה.
סידרת טנקי ה־KV של מלחמת העולם השנייה נקראת על שמו, ולתקופת מה הערים לוהנסק (באוקראינה) ואוסוריסק (במזרח הרחוק הרוסי). כמו גם אקדמיית השריון של הצבא האדום.